Sharks moenie Skotte onderskat(Foto: Sharks/Facebook) Die Sharks het hul doelwit van 10 punte op hul oorsese toer behaal en dit is wat tel. Die Durbaniete het die afgelope naweek met 34 – 54 teen Leinster vasgeval nadat hulle hul eerste twee oorsese wedstryde in die Verenigde Rugbykampioenskap teen Zebre (42 – 37) en die Dragons (20 – 19) gewen het. Die komende naweek op King’s Park wag die Glasgow Warriors op die Sharks en die Suid-Afrikaners sal dom wees indien hulle dié Skotse span onderskat, al speel hulle tuis. Vra maar vir die Bulls, wat die afgelope naweek met 35 – 21 deur die Warriors afgeslag is. “Daar was genoeg positiewe aspekte in die nederlaag teen Leinster om ons hoop vir die naweek te gee,” sê Everitt. Die Sharks was vir sestig minute deeglik in die wedstryd voordat ’n blitzkrieg van drieë hulle gesink en die tuisspan ’n vyftigtal opgestapel het. Leinster het uiteindelik agt drieë teenoor die Sharks se vyf aangeteken in ’n wedstryd wat deur slap verdediging aan albei kante gekenmerk is. Volgens die Sharks-breier was dit individuele blapse deur spelers wat Leinster die kans gegee het om bresse in die Suid-Afrikaners se verdedigingslinie te slaan. “Ons doelwit was om 10 punte op toer in te samel en dit het ons gedoen. Ons is nog ’n jong span en kort ’n bietjie ervaring. Hulle sou waardevolle lesse geleer het en hopelik gaan dit vorentoe beter,” het Everitt gesê. Munster wil fokus op dissipline Die eens magtige Munster-span is tot dusver die seisoen van stryk af en na drie nederlae in vier wedstryde is daar druk op die span om te presteer. Graham Rowntree, nuwe afrigter van Munster, sê sy span se dissipline tot dusver in die seisoen het veel te wense oorgelaat. “Ons moet minder ongedwonge foute maak en kan nie weekliks soveel strafskoppe afstaan nie.” Die Ierse span het tot nou toe gemiddeld dertien strafskoppe per wedstryd afgestaan. “Dit is my werk om dinge te laat vlot en ons sal vandeesweek skaaf waar daar geskaaf moet word. Dit is onnodig om die wiel te herontwerp, maar klein verstellings sal beslis gemaak word,” het Rowntree gesê. Munster en die Bulls meet Saterdag kragte en albei spanne probeer weer om na die wenpad terug te keer. Stormers moet vasskop Die Stormers-losskakel Manie Libbok se kniebesering het herstel en hy is gereed om weer sy span se skopwerk na die pale te behartig. Die Kapenaars pak die Ospreys Vrydagaand in Swansea. Die Stormers-senter Sacha Mngomezulu het die afgelope naweek sy span se skopwerk in Libbok se plek behartig en met sewe skoppe geslaag in sy span se oorwinning van 37 – 20 oor Zebre. Dit sal dus interessant wees om te sien aan wie die Stormers hul skopwerk na die pale gaan toevertrou. Die Kapenaars is lugtig vir die Ospreys. Volgens die Stormers se agterlynafrigter, Dawie Snyman, is die Walliese span dalk nie altyd die bestendigste span nie, maar het hulle baie ervaring. “Hulle was verlede seisoen Wallis se kampioenspan en weet wat om te doen om wedstryde te wen,” het Snyman gesê.